32004D0200
L 064/43
JURNALUL OFÍCIAL AL UNIUNII EUROPENE
DECIZIA COMISIEI
din 27 februarie 2004
privind măsurile de prevenire a introducerii și a răspândirii în Comunitate a virusului mozaic pepino
[notificată cu numărul C(2004) 581]
(2004/200/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (1) și, în special, articolul 16 alineatul (3),
întrucât:
(1)
La sfârșitul anului 1999 și începutul anului 2000, Germania, Franța, Țările de Jos și Regatul Unit au notificat celorlalte state membre și Comisiei apariția în țările lor a unor focare de mozaic pepino pe tomate (plantă) și măsurile adoptate în vederea eradicării.
(2)
Prin Decizia 2003/64/CE a Comisiei (2), s-a cerut statelor membre să adopte măsuri provizorii împotriva introducerii și a răspândirii în Comunitate a virusului mozaic pepino. Această decizie a încetat să se mai aplice de la 31 ianuarie 2004.
(3)
Virusul mozaic pepino nu este menționat în prezent nici în lista din anexa I la Directiva 2000/29/CE, nici în lista din anexa II. Cu toate acestea, o analiză preliminară a riscului fitosanitar efectuată de mai multe state membre pe baza informațiilor științifice disponibile a demonstrat faptul că virusul mozaic pepino și efectele sale dăunătoare ar putea constitui un motiv important de îngrijorare în Comunitate în domeniul fitosanitar, în special în ceea ce privește producția de tomate de seră. Cercetările științifice realizate pe virusul mozaic pepino nu au furnizat suficiente explicații pentru a permite revizuirea analizei preliminare a riscului fitosanitar; cu toate acestea, un număr mai mare de informații este disponibil, în special cu privire la efectele dăunătoare ale virusului mozaic pepino asupra tomatelor (plantă) destinate plantării.
(4)
Întrucât Decizia 2003/64/CE a încetat să se mai aplice, este necesar să se prevadă măsuri provizorii de combatere a virusului mozaic pepino.
(5)
ezultatele anchetelor oficiale realizate în conformitate cu Decizia 2003/64/CE și informațiile recente privind pagubele produse de virusul mozaic pepino au permis confirmarea rolului semințelor de tomate drept sursă importantă de infecție.
(6)
Măsurile prevăzute în prezenta decizie ar trebui să se aplice introducerii sau răspândirii în Comunitate a virusului mozaic pepino, inspecției tomatelor (plantă) destinate plantării și originare din țări terțe și circulației tomatelor (plantă) destinate plantării. Acestea ar trebui, de asemenea, să reglementeze supravegherea mai generală a prezenței virusului mozaic pepino în statele membre.
(7)
Rezultatele măsurilor menționate anterior trebuie să facă obiectul unei evaluări permanente și trebuie elaborate eventuale măsuri ulterioare în lumina rezultatelor prezentei evaluări. Măsurile ulterioare trebuie, de asemenea, să țină seama de informațiile care urmează să fie furnizate și de avizul științific formulat de către statele membre.
(8)
Măsurile prevăzute de prezenta decizie sunt conforme cu avizul Comitetului permanent fitosanitar,
ADOPTĂ PREZENTA DECIZIE:
Articolul 1
Introducerea și circulația în Comunitate a semințelor de tomate Lycopersicon lycopersicum (L.) Karsten ex Farw. sunt interzise în cazul în care aceste semințe sunt contaminate cu virusul mozaic pepino.
Articolul 2
Semințele de tomate originare din țări terțe trebuie să îndeplinească toate condițiile menționate la punctul 1 din anexă. Acestea fac obiectul unei inspecții și, după caz, al unor teste la intrarea în Comunitate destinate să detecteze prezența virusului mozaic pepino, în conformitate cu, mutatis mutandis, articolul 13 alineatul (1) punctul (i) din Directiva 2000/29/CE.
Articolul 3
(1) Semințele de tomate de origine comunitară pot să circule în Comunitate numai atunci când îndeplinesc condițiile prevăzute la punctul 2 din anexă.
(2) Alineatul (1) nu se aplică circulației semințelor destinate vânzării către consumatori finali care nu practică producția vegetală cu titlu calificat, cu condiția ca ambalajul semințelor sau alte indicații să arate, în mod clar, faptul că semințele sunt destinate vânzării către astfel de consumatori.
Articolul 4
Statele membre realizează anchete oficiale, în instalațiile destinate producției de vegetale de tomate plantă și de tomate fruct, în vederea detectării prezenței virusului mozaic pepino.
Fără a aduce atingere prevederilor articolului 16 alineatul (2) și ale articolului 13c alineatul (8) din Directiva 2000/29/CE, rezultatele anchetelor menționate la primul paragraf și cele ale inspecțiilor și ale testelor menționate la articolul 2 sunt notificate Comisiei și celorlalte state membre până la 30 noiembrie 2004.
Articolul 5
Comisia analizează punerea în aplicare a prezentei decizii până la 31 decembrie 2004.
Articolul 6
Prezenta decizie se adresează statelor membre.
Adoptată la Bruxelles, 27 februarie 2004.